paragraph_text: Otac Joseph Kentenich pokret je zamislio kao sredstvo duhovne obnove unutar Katoličke Crkve. Schönstatt je okrug unutar gradića Vallendara u okolici Koblenza. Kentenich je dobio na upravljanje kapelu u Schönstattu, gdje je 18. listopada 1914. godine i utemeljio pokret, sklopivši savez ljubavi s Marijom, moleći je da ta kapelica postane milosno mjesto, u kojem će ljudi dublje doživjeti Boga. Kentenich je tom prigodom rekao: "Želio bih rado učiniti ovo mjesto hodočasničkim i milosnim mjestom za našu kuću i za cijelu njemačku provinciju, a možda i dalje od toga. Svi koji ovamo dolaze neka iskuse Marijinu slavu i neka priznaju: Ovdje je dobro biti." Kapelica je posvećena Mariji Triput Divnoj, Kraljici i Pobjednici Schönstatta. U njemačkom jeziku, "Schönstatt" znači "lijepo mjesto".